CELEX: 52015PC0447
Language: el
Date: 2015-09-14
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ, Ευρατόμ) αριθ. 609/2014 για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.9.2015
            COM(2015) 447 final
            2015/0204(NLE)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ, Ευρατόμ) αριθ. 609/2014 για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.
                     ΠΛΑΙΣΙΟ ΤΗΣ ΠΡΟΤΑΣΗΣ
            
            
               Το Συμβούλιο και η Επιτροπή συμφώνησαν σε μια κοινή δήλωση που επισυνάπτεται στα πρακτικά του Συμβουλίου, της 26ης Μαΐου 2014, κατόπιν έγκρισης της νομοθετικής δέσμης μέτρων για τους ιδίους πόρους, η οποία αποτελείται από την απόφαση αριθ. 335/2014 για το σύστημα των ιδίων πόρων της Ένωσης (η απόφαση περί ιδίων πόρων), τον κανονισμό αριθ. 608/2014 για τη θέσπιση μέτρων εφαρμογής και τον κανονισμό αριθ. 609/2014 για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών. 
            
            
               Η απόφαση περί ιδίων πόρων είναι το βασικό νομικό μέσο για τον καθορισμό των κυρίων στοιχείων του συστήματος, όπως ο κατάλογος των ιδίων πόρων και τα ανώτατα όρια για τις πιστώσεις αναλήψεως υποχρεώσεων και τις πιστώσεις πληρωμών (εξ ου και το μέγεθος του προϋπολογισμού της Ένωσης). Τα μέτρα εφαρμογής για το σύστημα ιδίων πόρων προκύπτουν από δύο άρθρα της Συνθήκης για τη λειτουργία της Ευρωπαϊκής Ένωσης (ΣΛΕΕ):
            
            
               –Ο νέος κανονισμός αριθ. 608/2014 για τη θέσπιση μέτρων εφαρμογής βασίζεται στο άρθρο 311 τέταρτο εδάφιο της ΣΛΕΕ (που εισήγαγε η Συνθήκη της Λισαβόνας) και σήμερα περιλαμβάνει κανόνες σχετικά με τον υπολογισμό και την εγγραφή του ετήσιου υπολοίπου στον προϋπολογισμό, καθώς και για τα μέτρα ελέγχου και εποπτείας.
            
            
               –Ο κανονισμός αριθ. 609/2014, ο οποίος είναι αναδιατύπωση του κανονισμού αριθ. 1150/2000, βασίζεται στο άρθρο 322 παράγραφος 2 της ΣΛΕΕ και αφορά τους κανόνες για την απόδοση των ιδίων πόρων και τα μέτρα για την αντιμετώπιση των ταμειακών αναγκών. Περιέχει πρακτικές ρυθμίσεις όσον αφορά τη βεβαίωση των παραδοσιακών ιδίων πόρων, τη φύλαξη των δικαιολογητικών, τη διοικητική συνεργασία, τον εφαρμοστέο συντελεστή για τον ίδιο πόρο που βασίζεται στο ΑΕΕ, τους λογαριασµούς που πρέπει να τηρούνται για τους ιδίους πόρους, το χρονοδιάγραµµα για την απόδοσή τους και για την πραγµατοποίηση προσαρµογών και τις διατάξεις για την ταµειακή διαχείριση και τα µη ανακτήσιµα ποσά.
            
            
               Αμφότεροι οι κανονισμοί θα τεθούν σε ισχύ την ίδια ημέρα με την απόφαση αριθ. 335/2014 κατόπιν έγκρισης της εν λόγω απόφασης από όλα τα κράτη μέλη σύμφωνα με τους αντίστοιχους συνταγματικούς τους κανόνες. Η δέσμη μέτρων θα ισχύσει αναδρομικά από την 1η Ιανουαρίου 2014. 
            
            
               Στην προαναφερόμενη κοινή δήλωση της 26ης Μαΐου 2014, η Επιτροπή δεσμεύτηκε να υποβάλει πρόταση για το άρθρο 12 του κανονισμού αριθ. 609/2014, προκειμένου να επιτραπεί η αναθεώρηση της διαδικασίας για τον υπολογισμό των τόκων επί των ποσών που αποδίδονται καθυστερημένα. Η δήλωση αναφέρει επίσης ότι το/τα επιτόκιο(-α) πρέπει να τηρούν την αρχή της αναλογικότητας, διασφαλίζοντας παράλληλα την ομαλή λειτουργία του συστήματος για την κάλυψη των ταμειακών αναγκών.
            
            
               Εκτός από τους κανόνες περί επιτοκίων, η παρούσα πρόταση, που βασίζεται στο άρθρο 322 παράγραφος 2 της ΣΛΕΕ, εξετάζει, επίσης, τη διαδικασία για την ετήσια προσαρμογή των ιδίων πόρων που βασίζονται στον ΦΠΑ και το ΑΕΕ καθώς η πιο πρόσφατη τροποποίηση που εισήχθη στο πλαίσιο του πρωτοφανούς μεγέθους των προσαρμογών κατά το 2014 δεν θα ισχύει πλέον μετά την έναρξη ισχύος του κανονισμού αριθ. 609/2014. 
            
            
               Επιπλέον, προτείνονται κάποιες άλλες διευκρινίσεις και βελτιώσεις στις ισχύουσες ρυθμίσεις, κυρίως τεχνικής φύσης. Αντικατοπτρίζουν την πιο πρόσφατη εμπειρία και τα διδάγματα που αντλήθηκαν όσον αφορά τους λογαριασμούς των ιδίων πόρων, τη διαχείριση των ταμειακών πόρων της Επιτροπής κατά το πρώτο εξάμηνο, την αξιολόγηση των στοιχείων του ΑΕΕ από την Επιτροπή (Eurostat), τον αντίκτυπο των ποινικών ερευνών σχετικά με τη βεβαίωση και τη απόδοση των παραδοσιακών ιδίων πόρων και την υποβολή εκθέσεων σχετικά με μη ανακτήσιμα ποσά των παραδοσιακών ιδίων πόρων.
            
            
               Στη συνέχεια, παρουσιάζονται τα κίνητρα για τις τροποποιήσεις που προτείνει η Επιτροπή.
            
            
               2.
                     ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ
            
            
               (1) Λογαριασμοί της Επιτροπής για τους ιδίους πόρους (άρθρο 9 του κανονισμού αριθ. 609/2014)
            
            
               α) Καθορισμός των φορέων που ευθύνονται για το άνοιγμα και τη διατήρηση του λογαριασμού:
            
            
               Σύμφωνα με το άρθρο 9 του κανονισμού αριθ. 609/2014 τα κράτη μέλη πρέπει να τηρούν λογαριασμό των ιδίων πόρων τους στο όνομα της Επιτροπής στα δημόσια ταμεία τους ή να ορίζουν έναν οργανισμό για τον σκοπό αυτό. Στην πράξη, όλα τα κράτη μέλη που δεν έχουν επιλέξει το δημόσιο ταμείο έχουν ορίσει την εθνική κεντρική τράπεζα. Το άρθρο 9 πρέπει να αντικατοπτρίζει την εν λόγω πρακτική διευκρινίζοντας ότι δύνανται να οριστούν μόνο οι κεντρικές τράπεζες. Επιπλέον, αυτό θα αποτρέψει την έκθεση του προϋπολογισμού της ΕΕ σε ενδεχόμενους χρηματοοικονομικούς κινδύνους που συνδέονται με την τήρηση των ιδίων πόρων της Επιτροπής σε λογαριασμούς που ανοίχτηκαν σε εμπορικές τράπεζες· μια τέτοια κατάσταση πρέπει να αποφεύγεται λόγω των περιορισμών που επιβάλλει ο εν λόγω κανονισμός σχετικά με τις δυνατότητες της Επιτροπής να αντλεί κεφάλαια από τους λογαριασμούς ιδίων πόρων. Προκειμένου να διασφαλιστεί η συνοχή, η εν λόγω τροποποίηση προστέθηκε στο άρθρο 6 του κανονισμού αριθ. 609/2014 όσον αφορά την καταχώριση στα λογιστικά βιβλία και τη γνωστοποίηση, και στο άρθρο 15 όσον αφορά την εκτέλεση εντολών πληρωμής.
            
            
               β) Διασφάλιση ότι οι λογαριασμοί ιδίων πόρων τηρούνται χωρίς επιβολή τελών και αρνητικών επιτοκίων:
            
            
               Οι εν λόγω λογαριασμοί που ανοίγονται από τα κράτη μέλη στο όνομα της Επιτροπής σύμφωνα με το άρθρο 9 του κανονισμού αριθ. 609/2014 για τον σκοπό της κατάθεσης ιδίων πόρων της ΕΕ, μέχρι να χρειαστεί να χρησιμοποιηθούν από την Επιτροπή για την εκτέλεση πληρωμών, θα πρέπει να τηρούνται χωρίς την επιβολή τελών, αλλά και χωρίς την επιβολή επιτοκίων (θετικών ή αρνητικών). Σκοπός της διάταξης αυτής είναι να μην υπάρξουν απώλειες στον προϋπολογισμό της ΕΕ.
            
            
               Λαμβάνοντας υπόψη τις διατάξεις του άρθρου 14 παράγραφος 1 του κανονισμού αριθ. 609/2014, οι οποίες περιορίζουν τη δυνατότητα άντλησης κεφαλαίων από την Επιτροπή στον βαθμό που απαιτείται για την εκτέλεση του προϋπολογισμού, κάθε τέλος που εφαρμόζεται στους λογαριασμούς αυτούς θα ισοδυναμεί με μείωση των διαθέσιμων κεφαλαίων στον προϋπολογισμό της ΕΕ. Στο πλαίσιο αυτό, θα πρέπει επίσης να αποφευχθεί η επιβολή αρνητικού επιτοκίου καθώς έχει την ίδια αρνητική συνέπεια με την επιβολή τελών. Η επιβολή τελών ή αρνητικού επιτοκίου σε ορισμένους από τους εν λόγω λογαριασμούς της Επιτροπής θα οδηγήσει επίσης σε άνιση μεταχείριση των κρατών μελών καθώς, σύμφωνα με τις αρχές της αλληλεγγύης και της κοινής χρηματοδότησης του προϋπολογισμού της ΕΕ, τα άλλα κράτη μέλη θα πρέπει να αντισταθμίσουν την εν λόγω απώλεια μέσω των πόρων που βασίζονται στο ΑΕΕ. Ως εκ τούτου, προτείνεται το ενδιαφερόμενο κράτος μέλος να παρέχει αντιστάθμιση στον προϋπολογισμό της ΕΕ για οποιαδήποτε τέλη ή αρνητικά επιτόκια που επιβάλλονται στον λογαριασμό ιδίων πόρων που έχει ανοιχθεί στο όνομα της Επιτροπής σύμφωνα με το άρθρο 9 του κανονισμού αριθ. 609/2014. 
            
            
               Η τροποποίηση αυτή διασφαλίζει περαιτέρω ότι ο προϋπολογισμός της ΕΕ δεν επηρεάζεται αρνητικά από την απόφαση 2014/337/ΕΕ (ΕΚΤ/2014/23) της Ευρωπαϊκής Κεντρικής Τράπεζας, της 5ης Ιουνίου 2014
                  1
               , όπου προβλέπεται αρνητικό επιτόκιο το οποίο συνεπάγεται την υποχρέωση καταβολής πληρωμής του κατόχου της κατάθεσης στην αρμόδια εθνική κεντρική τράπεζα (ΕθνΚΤ), συμπεριλαμβανομένου του δικαιώματος της εν λόγω ΕθνΚΤ να χρεώνει αναλόγως τον σχετικό κρατικό λογαριασμό καταθέσεων, ή από παρόμοιες αποφάσεις άλλων κεντρικών τραπεζών της ΕΕ στις οποίες πρέπει να τηρούνται οι λογαριασμοί ιδίων πόρων της ΕΕ σύμφωνα με το άρθρο 9 του κανονισμού αριθ. 609/2014. Η υποχρέωση παροχής αντιστάθμισης θα πρέπει να εξασφαλίζει ότι το κόστος των τυχόν αρνητικών επιτοκίων που έχουν ήδη επιβληθεί σε λογαριασμούς ιδίων πόρων κατόπιν της εν λόγω απόφασης της ΕΚΤ δεν βαρύνει τον προϋπολογισμό της ΕΕ, δηλαδή όλα τα κράτη μέλη. Στο πλαίσιο αυτό, πρέπει να υπενθυμιστεί ότι, μέχρι στιγμής, η Επιτροπή δεν ζήτησε από τα κράτη μέλη να καταβάλουν αντιστάθμισμα στους λογαριασμούς ιδίων πόρων, σε περίπτωση θετικών καταθετικών επιτοκίων της ΕΚΤ.
            
         
         
            
               γ) Συμπληρωματικές διευκρινίσεις:
            
            
               Για λόγους ασφάλειας δικαίου, πρέπει να διευκρινισθεί ότι οι λογαριασμοί των ιδίων πόρων της Επιτροπής που αναφέρονται στο άρθρο 9 δύνανται να χρεωθούν μόνο κατόπιν εντολής της Επιτροπής, όταν το καθαρό ποσό των ιδίων πόρων που οφείλεται σε μια συγκεκριμένη ημερομηνία είναι αρνητικό (δηλαδή, όταν ένα κράτος μέλος πρόκειται να λάβει κεφάλαια). Τυχόν εγγραφές στον εν λόγω λογαριασμό πραγματοποιούνται σύμφωνα με την ανωτέρω αρχή. Πρόκειται για μια ρητή διευκρίνιση των ήδη υφιστάμενων απαιτήσεων. 
            
            
               (2) Επίσπευση των μηνιαίων δωδεκατημορίων των ιδίων πόρων που βασίζονται στον ΦΠΑ και το ΑΕΕ (άρθρο 10 παράγραφος 3 του κανονισμού αριθ. 609/2014) 
            
            
               Σύμφωνα με το άρθρο 10 παράγραφος 3 του κανονισμού αριθ. 609/2014, σε συνάρτηση με την ταμειακή κατάσταση της Ένωσης, όσον αφορά τις ειδικές ανάγκες που σχετίζονται με την πληρωμή των δαπανών του Ευρωπαϊκού Γεωργικού Ταμείου Εγγυήσεων (ΕΓΤΕ), τα κράτη μέλη είναι δυνατόν να κληθούν να επισπεύσουν κατά έναν ή δύο μήνες, εντός του πρώτου τριμήνου του έτους, τα μηνιαία δωδεκατημόρια των ιδίων πόρων που βασίζονται στον ΦΠΑ και το ΑΕΕ.
            
            
               Κατά τα τελευταία έτη, λόγω των υψηλών μηνιαίων πληρωμών για το Ευρωπαϊκό Γεωργικό Ταμείο Εγγυήσεων (ΕΓΤΕ) και τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) κατά τους πρώτους μήνες του έτους, η Επιτροπή έχει επανειλημμένα αντιμετωπίσει δυσκολίες στην έγκαιρη εκτέλεση όλων των πληρωμών, λόγω προσωρινών ελλείψεων ταμειακών πόρων ύψους έως και 6 δισεκατ. ευρώ κατά το πρώτο εξάμηνο του έτους. Ως εκ τούτου, πρέπει να είναι δυνατή η επίσπευση ενός άλλου δωδεκατημορίου κατά τους πρώτους έξι μήνες του έτους, εάν είναι απαραίτητο, και αυτό να ισχύει επίσης για την πληρωμή των δαπανών των Ευρωπαϊκών Διαρθρωτικών και Επενδυτικών Ταμείων (ΕΔΕΤ). Αυτή η περιορισμένη πρόσθετη ευελιξία θα συνδράμει την Επιτροπή ώστε να συμμορφωθεί με τις κανονιστικές απαιτήσεις των πληρωμών.
            
            
               (3) Εξορθολογισμός των ετήσιων προσαρμογών των ιδίων πόρων που βασίζονται στον ΦΠΑ και το ΑΕΕ (άρθρο 10 παράγραφοι 4 έως 7 του κανονισμού αριθ. 609/2014)
            
            
               Σύμφωνα με το άρθρο 10 του κανονισμού αριθ. 1150/2000, η προσαρμογή των ιδίων πόρων που βασίζονται στον ΦΠΑ και το ΑΕΕ πραγματοποιείται κάθε έτος την πρώτη εργάσιμη ημέρα του Δεκεμβρίου. 
            
            
               Οι προσαρμογές αυτές διαφέρουν από έτος σε έτος και μπορεί να είναι θετικές (συμπληρωματικές πληρωμές που απαιτούνται από τα κράτη μέλη) ή αρνητικές (ποσά που πρέπει να επιστραφούν στα κράτη μέλη). Σε εξαιρετικές περιπτώσεις, οι εν λόγω προσαρμογές δύνανται να έχουν ως αποτέλεσμα πολύ υψηλά ποσά. Για τα κράτη μέλη, η υποχρέωση απόδοσης τόσο υψηλών ποσών μπορεί να αντιπροσωπεύει ιδιαίτερα μεγάλη οικονομική επιβάρυνση, που μπορεί να προκαλέσει σοβαρές δημοσιονομικές πιέσεις, ιδίως προς το τέλος του έτους. Ομοίως, η υποχρέωση της Επιτροπής να επιστρέψει μεγάλα ποσά, εάν το συνολικό ποσό των προσαρμογών είναι αρνητικό, ενδέχεται να οδηγήσει σε μια δύσκολη κατάσταση ταμειακών διαθεσίμων κατά τη διάρκεια της συγκεκριμένης περιόδου του έτους.
            
            
               Όπως καταδεικνύουν τα στοιχεία που λήφθηκαν τον Σεπτέμβριο/Οκτώβριο του 2014, οι προσαρμογές ενδέχεται να είναι εξαιρετικά υψηλές για τον ίδιο πόρο που βασίζεται στο ΑΕΕ, λόγω των σημαντικών αναθεωρήσεων που έγιναν από τα κράτη μέλη στα στοιχεία του ΑΕΕ των προηγούμενων ετών.
            
            
               Ως εκ τούτου, μετά από πρόταση της Επιτροπής, το Συμβούλιο ενέκρινε στις 18 Δεκεμβρίου του 2014 τον κανονισμό αριθ. 1377/2014 για την τροποποίηση του κανονισμού αριθ. 1150/2000
                  2
               , σύμφωνα με τον οποίο επιτρέπεται στα κράτη μέλη, με αναδρομική ισχύ από τις 30 Νοεμβρίου 2014, να αποδίδουν τις προσαρμογές μέχρι την πρώτη εργάσιμη ημέρα του Σεπτεμβρίου του επόμενου έτους σε εξαιρετικές περιπτώσεις.
            
            
               Ο κανονισμός αριθ. 1150/2000, όπως τροποποιήθηκε με τον κανονισμό αριθ. 1377/2014 θα καταργηθεί μόλις τεθεί σε ισχύ ο κανονισμός αριθ. 609/2014, δηλαδή την ίδια ημέρα με την απόφαση περί ιδίων πόρων αριθ. 335/2014 κατόπιν έγκρισης της εν λόγω απόφασης από όλα τα κράτη μέλη σύμφωνα με τις αντίστοιχες συνταγματικές τους απαιτήσεις. Ως εκ τούτου, η παρούσα τροποποίηση θα πρέπει επίσης να εξετάσει το θέμα των προσαρμογών του ΦΠΑ και του ΑΕΕ. 
            
            
               Ενώ η προτεινόμενη τροποποίηση διατηρεί τη μέθοδο υπολογισμού, ωστόσο, τροποποιεί το χρονοδιάγραμμα γνωστοποίησης και την ημερομηνία λήξης της προθεσμίας για την απόδοση των προσαρμογών. Επιπλέον, αντιμετωπίζει το ζήτημα των υψηλών αρνητικών προσαρμογών.
            
            
               Τα κράτη μέλη οφείλουν να διαβιβάζουν στην Επιτροπή κατά το έτος ν τα στοιχεία του ΦΠΑ και του ΑΕΕ για το έτος ν - 1 και τα προηγούμενα έτη, σύμφωνα με το άρθρο 7 παράγραφος 1 του κανονισμού αριθ. 1553/89 και το άρθρο 2 παράγραφος 2 του κανονισμού αριθ. 1287/2003. Σε αυτή τη βάση, η Επιτροπή θα υπολογίζει τις προσαρμογές και τα ακριβή οριστικά ποσά θα γνωστοποιούνται επισήμως στα κράτη μέλη τον Ιανουάριο του έτους ν+1. 
            
            
               Ταυτόχρονα, η Επιτροπή θα παράσχει έναν υπολογισμό για την ανακατανομή του συνολικού ποσού των προσαρμογών μεταξύ των κρατών μελών, σύμφωνα με το αντίστοιχο μερίδιο στο ΑΕΕ όλων των κρατών μελών («η κλείδα ΑΕΕ») όσον αφορά τον προϋπολογισμό του έτους ν+1
                  3
               . Δεν θα προβλέπεται πλέον διορθωτικός προϋπολογισμός για τον σκοπό αυτό καθώς οι προσαρμογές θα ανακατανέμονται αυτόματα και άμεσα. Πρόκειται για σημαντική απλοποίηση του ισχύοντος συστήματος.
            
            
               Η διαφορά μεταξύ του μεμονωμένου ποσού των προσαρμογών του ΦΠΑ και του ΑΕΕ για ένα συγκεκριμένο κράτος μέλος και του αποτελέσματος της ανακατανομής για το εν λόγω κράτος μέλος θα πρέπει να εγγράφεται στους λογαριασμούς των ιδίων πόρων στο πλαίσιο του άρθρου 9 την πρώτη εργάσιμη ημέρα του Ιουνίου του έτους ν+1. Καθώς τα κράτη μέλη θα ενημερώνονται πολύ νωρίτερα δυνάμει της προτεινόμενης διαδικασίας, δεν θα υπάρχει πλέον ανάγκη για την επιβολή ειδικών κανόνων όσον αφορά ποσά που είναι εξαιρετικά υψηλά. Το νέο χρονοδιάγραμμα προσαρμογών του ΦΠΑ και του ΑΕΕ δεν θα συμπίπτει πλέον με την προσαρμογή σε περίπτωση μη συμμετοχής βάσει του άρθρου 11 του κανονισμού αριθ. 609/2014 για τα κράτη μέλη που δεν συμμετέχουν στη χρηματοδότηση μιας ειδικής δράσης ή πολιτικής της Ένωσης. Όσον αφορά την προσαρμογή σε περίπτωση μη συμμετοχής, της οποίας ο δημοσιονομικός αντίκτυπος είναι περιορισμένος
                  4
               , διατηρείται η τρέχουσα ημερομηνία λήξης της προθεσμίας, δηλαδή, η πρώτη εργάσιμη ημέρα του Δεκεμβρίου.
            
            
               Οι εθνικοί λογιστικοί κανόνες της ΕΕ ορίζονται στο Ευρωπαϊκό Σύστημα Λογαριασμών (ΕΣΛ 2010). Οι εν λόγω κανόνες εφαρμόζουν τη μέθοδο λογιστικής σε δεδουλευμένη βάση στην καταγραφή των οικονομικών ροών – «όταν δημιουργείται, μετασχηματίζεται ή εξαφανίζεται η οικονομική αξία, ή όταν εμφανίζονται, μετασχηματίζονται ή διαγράφονται απαιτήσεις και υποχρεώσεις». Σύμφωνα με το ΕΣΛ 2010, οι δημοσιονομικές συνεισφορές των κρατών μελών που βασίζονται στον ΦΠΑ και το ΑΕΕ καταγράφονται στις δαπάνες της γενικής κυβέρνησης, ως μια άλλη τρέχουσα μεταφορά που υπάγεται την ειδική κατηγορία D.76 και έχει αντίκτυπο στο δημόσιο έλλειμμα. Οι συνεισφορές που επιστρέφονται στα κράτη μέλη της ΕΕ συμψηφίζονται με τις εν λόγω τρέχουσες μεταφορές. Οι επιπτώσεις των δημοσίων δαπανών όσον αφορά τις προσαρμογές των ιδίων πόρων που βασίζονται στον ΦΠΑ και το ΑΕΕ θα πρέπει να καταγράφονται όταν τα ποσά αυτά καθορίζονται αμετάκλητα και επομένως πρέπει να καταβληθούν. Λαμβάνοντας υπόψη το γεγονός ότι προτείνεται ο αμετάκλητος καθορισμός των ποσών και η λήξη της προθεσμίας καταβολής τους κατά το έτος ν+1, αυτό είναι το έτος το οποίο θα θεωρείται σημαντικό για τη στατιστική καταγραφή των προσαρμογών, καθώς και για τους σκοπούς του Συμφώνου Σταθερότητας και Ανάπτυξης.
            
            
               (4) Μετάθεση της προθεσμίας παραγραφής των στοιχείων του ΑΕΕ κατά το τέταρτο έτος μετά από ένα συγκεκριμένο οικονομικό έτος (άρθρο 10 παράγραφος 7 του κανονισμού αριθ. 609/2014)
            
            
               Επί του παρόντος, τα κράτη μέλη θα πρέπει να παρέχουν στην Επιτροπή τα στοιχεία για το μακροοικονομικό μέγεθος ΑΕΕ και τις συνιστώσες του μέχρι τις 22 Σεπτεμβρίου κάθε έτους (άρθρο 2 παράγραφος 2 του κανονισμού αριθ. 1287/2003), ενώ τυχόν τροποποιήσεις του ΑΕΕ μπορούν να ληφθούν υπόψη μόνο μέχρι τις 30 Σεπτεμβρίου του τέταρτου έτους έπειτα από ένα συγκεκριμένο οικονομικό έτος. Κατά συνέπεια, προβλέπεται πολύ σύντομο χρονικό διάστημα για την αξιολόγηση τυχόν τροποποιήσεων που διαβιβάζονται κατά το έτος ν+4 σε σχέση με το έτος ν. Προκειμένου να διασφαλιστεί ότι τα στοιχεία του ΑΕΕ για το έτος ν μπορούν ακόμη να επαληθευθούν και να επικυρωθούν από την επιτροπή ΑΕΕ, η προθεσμία παραγραφής που ορίζεται στο άρθρο 10 παράγραφος 7 του κανονισμού αριθ. 609/2014 πρέπει να παραταθεί από τις 30 Σεπτεμβρίου στις 30 Νοεμβρίου του έτους ν+4.
            
            
               Κατά συνέπεια, η ελάχιστη περίοδος σύμφωνα με το άρθρο 3 του κανονισμού αριθ. 609/2014 για τη φύλαξη των δικαιολογητικών που αφορούν τις στατιστικές διαδικασίες και βάσεις που αναφέρονται στο άρθρο 3 του κανονισμού αριθ. 1287/2003 πρέπει επίσης να παραταθεί από τις 30 Σεπτεμβρίου στις 30 Νοεμβρίου του έτους ν+4. 
            
            
               (5) Εξορθολογισμός της δομής του άρθρου 10 του κανονισμού αριθ. 609/2014 
            
         
         
            
               Το άρθρο 10 του κανονισμού αριθ. 609/2014 περιλαμβάνει επί του παρόντος 9 παραγράφους και περισσότερα από 20 εδάφια. Προκειμένου να βελτιωθεί η αναγνωσιμότητα, θα πρέπει να διαιρεθεί σε 3 ξεχωριστά άρθρα, να προστεθούν τίτλοι σε καθένα από αυτά και να αριθμηθούν οι παράγραφοι, εφόσον κρίνεται σκόπιμο.
            
            
               (6) Επιτόκιο (άρθρο 12 του κανονισμού αριθ. 609/2014)
            
            
               Το επιτόκιο που ορίζεται στο άρθρο 12 αφορά επί του παρόντος ένα βασικό επιτόκιο (επιτόκιο κύριας αναχρηματοδότησης της ΕΚΤ – ή της εθνικής κεντρικής τράπεζας των κρατών μελών εκτός της ζώνης του ευρώ), μια σταθερή ετήσια αύξηση κατά 2 ποσοστιαίες μονάδες και μια μεταβλητή αύξηση κατά 0,25 ποσοστιαίες μονάδες ανά μήνα καθυστέρησης. Το επιτόκιο εφαρμόζεται για όλη την περίοδο υπερημερίας. 
            
            
               Δεδομένου ότι η Επιτροπή, κατά τη συνήθη πορεία της εκτέλεσης του προϋπολογισμού, δεν μπορεί να πραγματοποιήσει υπερανάληψη από τους λογαριασμούς της, καθίσταται απαραίτητη η έγκαιρη καταβολή των ιδίων πόρων. Το σημερινό σύστημα έχει συμβάλει στη διασφάλιση της έγκαιρης και στο ακέραιο απόδοσης των ιδίων πόρων που απαιτούνται για την εκτέλεση του προϋπολογισμού
                  5
               . Οι αναθεωρημένοι κανόνες σχετικά με τους τόκους θα πρέπει να διατηρήσουν το κίνητρο αυτό. Επιπλέον, η ομοιομορφία των κανόνων θα πρέπει επίσης να διατηρηθεί για λόγους σαφήνειας και ασφάλειας δικαίου.
            
            
               Προκειμένου να ενισχυθεί η ομαλή λειτουργία του συστήματος, δηλαδή η έγκαιρη και στο ακέραιο καταβολή των ιδίων πόρων, η σταθερή αύξηση θα πρέπει να ανέλθει στις 3,5 ποσοστιαίες μονάδες (αυτό είναι, μεταξύ άλλων, το ποσοστό που ισχύει για τα ποσά που πρέπει να ανακτηθούν σύμφωνα με το άρθρο 83 παράγραφος 2 στοιχείο β των κανόνων εφαρμογής του δημοσιονομικού κανονισμού, εφόσον το δεσμευτικό γεγονός δεν είναι δημόσια σύμβαση προμηθειών ή υπηρεσιών). Αυτό θα εξασφαλίσει ότι δεν θα παρακρατείται η πληρωμή των ιδίων πόρων, όταν το κόστος αναχρηματοδότησης στις χρηματαγορές είναι χαμηλότερο από το καταβλητέο επιτόκιο. Η πρόταση θα πρέπει ιδίως να εμποδίζει τις (μικρές) καθυστερήσεις στην απόδοση των μηνιαίων δωδεκατημορίων των ιδίων πόρων που βασίζονται στον ΦΠΑ και το ΑΕΕ, που αποτελούν σήμερα πάνω από το 80% των εσόδων του προϋπολογισμού της ΕΕ. 
            
            
               Από την άλλη πλευρά, καθώς οι ισχύοντες κανόνες δύνανται να επιφέρουν πολύ υψηλά επιτόκια για μακρές περιόδους καθυστέρησης, η μέγιστη ετήσια αύξηση του βασικού επιτοκίου θα πρέπει να περιορίζεται στις 20 ποσοστιαίες μονάδες και το αυξημένο επιτόκιο θα εφαρμόζεται για όλη την περίοδο υπερημερίας. Το εν λόγω ανώτατο όριο εξασφαλίζει την αναλογικότητα, καθώς έπειτα από 5,5 έτη καθυστέρησης δεν θα πραγματοποιείται περαιτέρω αύξηση του επιτοκίου. Η παρούσα τροποποίηση θα επιλύσει την κύρια ανησυχία ορισμένων κρατών μελών όσον αφορά μεμονωμένες περιπτώσεις πολύ υψηλών επιτοκίων λόγω μεγάλων καθυστερήσεων στον τομέα των παραδοσιακών ιδίων πόρων. Στην πραγματικότητα, με βάση τα στοιχεία για τα ποσά των τόκων που ανακτώνται κατά τα τελευταία 5 χρόνια, το ανώτατο όριο των 20 ποσοστιαίων μονάδων θα οδηγήσει σε μείωση των τόκων που οφείλονται από τα κράτη μέλη κατά περισσότερο από 30%. 
            
            
               Οι νέοι κανόνες ισχύουν για τα ποσά των ιδίων πόρων που οφείλονται μετά την έναρξη ισχύος του προτεινόμενου κανονισμού. Ωστόσο, προκειμένου να διασφαλιστεί η ομαλή μετάβαση, ο καθορισμός ανωτάτου ορίου του επιτοκίου θα εφαρμόζεται και στην περίπτωση γνωστοποίησης του ποσού των ιδίων πόρων στην Επιτροπή ή στα κράτη μέλη μόνο μετά την έναρξη ισχύος του προτεινόμενου κανονισμού. Για παράδειγμα, στην περίπτωση κατά την οποία ο ίδιος πόρος θα έπρεπε να έχει αποδοθεί το 2010, αλλά γνωστοποιήθηκε μόνο μετά την έναρξη ισχύος του προτεινόμενου κανονισμού (π.χ. το 2018), θα ισχύει το επιτόκιο που ορίζουν οι τρέχοντες κανόνες. Ωστόσο, η αύξηση του ετήσιου επιτοκίου θα υπόκειται στο ανώτατο όριο των 20 ποσοστιαίων μονάδων. 
            
            
               Για να αποφευχθεί τυχόν σύγχυση, η Επιτροπή θα προσδιορίζει με σαφήνεια τους ισχύοντες κανόνες περί τόκων κατά την αποστολή επιστολών σχετικά με την επιβολή τόκων μετά την έναρξη ισχύος του προτεινόμενου κανονισμού.
            
            
               (7) Δυνατότητα απαλλαγής των κρατών μελών από την οικονομική ευθύνη σε περίπτωση αναβολής της εγγραφής στους λογαριασμούς ή της γνωστοποίησης της τελωνειακής οφειλής, προκειμένου να μην τεθούν σε κίνδυνο οι ποινικές έρευνες (άρθρο 13 παράγραφος 2 του κανονισμού αριθ. 609/2014)
            
            
               Σύμφωνα με το άρθρο 13 παράγραφος 2 του κανονισμού αριθ. 609/2014, τα κράτη μέλη απαλλάσσονται της υποχρεώσεως να αποδίδουν στην Επιτροπή τα ποσά που αντιστοιχούν στα βεβαιωθέντα οφειλόμενα ποσά  των παραδοσιακών ιδίων πόρων που χαρακτηρίσθηκαν ως μη ανακτήσιμα (i) για λόγους ανωτέρας βίας είτε (ii) για άλλους λόγους που δεν μπορούν να τους καταλογισθούν.
            
            
               Ο νέος ενωσιακός τελωνειακός κώδικας
                  6
                (ΕΤΚ), ο οποίος θα τεθεί σε ισχύ την 1η Μαΐου 2016, επιτρέπει στα κράτη μέλη να αναβάλουν τη γνωστοποίηση και τον καταλογισμό της τελωνειακής οφειλής μέχρι να διαπιστωθεί ότι δεν θέτουν πλέον σε κίνδυνο τις ποινικές έρευνες
                  7
               . Πράγματι, οι οφειλέτες που ενημερώνονται άμεσα για το γεγονός ότι είναι ύποπτοι για εγκληματικές δραστηριότητες δύνανται να παρεμποδίσουν την καταπολέμηση της απάτης και την εξάρθρωση των εγκληματικών δικτύων. Επιπλέον, το άρθρο 325 της ΣΛΕΕ υποχρεώνει τα κράτη μέλη να λαμβάνουν τα ίδια μέτρα καταπολέμησης της απάτης κατά των οικονομικών συμφερόντων της Ένωσης με εκείνα που λαμβάνουν για την καταπολέμηση της απάτης κατά των ιδίων οικονομικών συμφερόντων. Οι μυστικές έρευνες συνιστούν αποτελεσματικά και απαραίτητα μέτρα για την προστασία τόσο των οικονομικών συμφερόντων της ΕΕ όσο και των κρατών μελών.
            
            
               Ωστόσο, δεν υπάρχει ρητός κανόνας στη νομοθεσία όσον αφορά τους ιδίους πόρους για το αν είναι εφικτή η άρση της υποχρέωσης απόδοσης των παραδοσιακών ιδίων πόρων, που δεν μπορούν να ανακτηθούν λόγω αυτών των καθυστερημένων γνωστοποιήσεων. Ο ΕΤΚ ρυθμίζει τις σχέσεις μεταξύ των εισαγωγέων και των εθνικών τελωνειακών αρχών, ενώ η νομοθεσία σχετικά με τους ιδίους πόρους αφορά τη σχέση μεταξύ των κρατών μελών και της Επιτροπής. 
            
            
               Προκειμένου να προωθηθεί η αποτελεσματική προστασία των οικονομικών συμφερόντων της Ένωσης και να ληφθούν υπόψη οι νεοεισαχθείσες διατάξεις του ΕΤΚ, προτείνεται να εισαχθεί μια ρητή διάταξη που να προβλέπει την απαλλαγή –υπό ορισμένες προϋποθέσεις που πρέπει να τηρούνται αυστηρά– των κρατών μελών από την οικονομική τους ευθύνη όσον αφορά τα ποσά των παραδοσιακών ιδίων πόρων που ενδεχομένως να μην μπορούν να ανακτηθούν λόγω αναβολής της γνωστοποίησης των τελωνειακών οφειλών, ώστε να μην τεθούν σε κίνδυνο οι ποινικές έρευνες και η καταπολέμηση της απάτης. Προκειμένου να καταστεί δεκτό ότι τα εν λόγω ποσά είναι μη ανακτήσιμα «για άλλους λόγους που δεν μπορούν να καταλογισθούν» στο ενδιαφερόμενο κράτος μέλος (το κατωτέρω σημείο αφορά το κατώτατο όριο για την υποβολή εκθέσεων), η Επιτροπή θα ελέγχει ειδικότερα αν:
            
            
               –οι ποινικές έρευνες ήταν αιτιολογημένες λόγω της ανάγκης προστασίας των οικονομικών συμφερόντων τόσο της ΕΕ όσο και των κρατών μελών της και εκτελέστηκαν επιμελώς·
            
            
               –η απώλεια των ιδίων πόρων οφειλόταν αποκλειστικά στην καθυστερημένη γνωστοποίηση ή καταχώριση στα λογιστικά βιβλία που απαιτήθηκε από τις ποινικές έρευνες και
            
            
               –οι εθνικοί δασμοί και φόροι δεν υπέκειντο σε ευνοϊκότερη μεταχείριση σε σύγκριση με τους παραδοσιακούς ίδιους πόρους. 
            
            
               (8) Αύξηση του κατώτατου ορίου για τα μη ανακτήσιμα ποσά που πρέπει να αναφέρονται (άρθρο 13 παράγραφος 3 του κανονισμού αριθ. 609/2014)
            
            
               Το κατώτατο όριο βάσει του οποίου τα κράτη μέλη πρέπει να αναφέρουν στην Επιτροπή τις περιπτώσεις των παραδοσιακών ιδίων πόρων που δηλώνονται ή χαρακτηρίζονται ως μη ανακτήσιμοι δυνάμει του άρθρου 13 παράγραφος 3 του κανονισμού αριθ. 609/2014 πρέπει να αυξηθεί από 50 000 ευρώ σε 100 000 ευρώ προκειμένου να μειωθεί ο διοικητικός φόρτος για τα κράτη μέλη και την Επιτροπή.  Η τροποποίηση αυτή δεν επηρεάζει τον ορισμό της «περίπτωσης» που πρέπει να αναφερθεί, δηλαδή το γεγονός ότι η έκθεση καλύπτει όλα τα βεβαιωθέντα οφειλόμενα ποσά ως αποτέλεσμα των πορισμάτων του ίδιου ελέγχου εκτελωνισμού ή του ελέγχου μετά τον εκτελωνισμό στον ίδιο φορέα και όσον αφορά την ίδια παρατυπία ή το ίδιο είδος εμπορεύματος, εφόσον, ανεξάρτητα από το μεμονωμένο ποσό τους, το συνολικό ποσό των εν λόγω οφειλόμενων ποσών που έχουν δηλωθεί ή θεωρούνται μη ανακτήσιμα υπερβαίνει τα 100 000 ευρώ.
            
            
               Καθώς συνεχίζει να ισχύει η υποχρέωση των κρατών μελών να υποβάλλουν έκθεση, σύμφωνα με το άρθρο 5 του κανονισμού αριθ. 608/2014, για τις περιπτώσεις απάτης και παρατυπιών άνω των 10 000 ευρώ στη βάση δεδομένων OWNRES, οι εν λόγω περιπτώσεις δύνανται ακόμη να επιθεωρούνται από την Επιτροπή και στη συνέχεια να οδηγούν σε καταβολή πληρωμών όσον αφορά τον προϋπολογισμό της ΕΕ.
            
            
               (9) Διευκρίνιση για την έκτακτη ταμειακή διαχείριση μόνο σε περίπτωση αδυναμίας εκπλήρωσης των υποχρεώσεων του λήπτη δανείου (άρθρο 14 παράγραφος 3 του κανονισμού αριθ. 609/2014)
            
         
         
            
               Σύμφωνα με το άρθρο 14 παράγραφος 3 του κανονισμού αριθ. 609/2014, μόνο στην περίπτωση αδυναμίας εκπλήρωσης των υποχρεώσεων του λήπτη δανείου που έχει συναφθεί ή έχει τύχει εγγυήσεως βάσει των κανονισμών και αποφάσεων του Συμβουλίου, η Επιτροπή δύναται, εάν δεν υπάρχουν άλλα μέτρα που προβλέπονται από τις δημοσιονομικές διατάξεις τα οποία να εφαρμόζονται στα δάνεια αυτά, να προβαίνει σε αναλήψεις πέραν του συνόλου των διαθεσίμων, προκειμένου να εξυπηρετηθούν τα χρέη της Ένωσης, ανεξάρτητα από τους όρους της παραγράφου 2 του εν λόγω άρθρου. 
            
            
               Μετά την έναρξη ισχύος της Συνθήκης της Λισαβόνας, ανάλογα με την αρμοδιότητα βάσει της οποίας έχουν χορηγηθεί εγγυήσεις ή δάνεια, μερικοί από τους κανονισμούς και τις αποφάσεις που εγκρίνονταν προγενέστερα από το Συμβούλιο σήμερα εγκρίνονται τόσο από το Ευρωπαϊκό Κοινοβούλιο όσο και από το Συμβούλιο. Αυτή η περίπτωση ισχύει παραδείγματος χάρη για τις αποφάσεις της Ευρωπαϊκής Τράπεζας Επενδύσεων (ΕΤΕπ) όσον αφορά τις χρηματοδοτικές δραστηριότητες της ΕΤΕπ που πραγματοποιούνται στο πλαίσιο εξωτερικής εντολής με εγγύηση της ΕΕ ή για τη μακροοικονομική χρηματοδοτική συνδρομή σε τρίτες χώρες (οι οποίες καλύπτονται ωστόσο κατά κύριο λόγο από το Ταμείο Εξωτερικών Εγγυήσεων). Μολονότι το πεδίο εφαρμογής της διάταξης αυτής δεν πρόκειται να επεκταθεί, θα πρέπει απλώς να διευκρινισθεί ότι καλύπτει τις ίδιες νομικές πράξεις που καλύπτονταν αρχικά.
            
            
               2015/0204 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ, Ευρατόμ) αριθ. 609/2014 για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 322 παράγραφος 2,
            
            
               Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  8
               ,
            
            
               Έχοντας υπόψη τη γνώμη του Ευρωπαϊκού Ελεγκτικού Συνεδρίου
                  9
               ,
            
            
               Εκτιμώντας τα ακόλουθα:
            
            
               (1)Ο κανονισμός (ΕΚ, Ευρατόμ) αριθ. 1150/2000
                  10
                αναδιατυπώθηκε από τον κανονισμό (ΕΕ, Ευρατόμ) αριθ. 609/2014 του Συμβουλίου
                  11
               . Ο κανονισμός (ΕΕ, Ευρατόμ) αριθ. 609/2014 τίθεται σε ισχύ την ημέρα της έναρξης ισχύος της απόφασης 2014/335/ΕΕ, Ευρατόμ του Συμβουλίου
                  12
               . Η εν λόγω απόφαση δεν έχει ακόμη τεθεί σε ισχύ, δεδομένου ότι πρέπει να εγκριθεί από όλα τα κράτη μέλη. 
            
            
               (2)Προκειμένου να ληφθούν δεόντως υπόψη το χρονοδιάγραμμα της γνωμοδότησης της επιτροπής για το ακαθάριστο εθνικό εισόδημα (ΑΕΕ) όσον αφορά τα στοιχεία του ΑΕΕ και για να δοθεί επαρκής χρόνος για την αξιολόγηση των σχετικών στοιχείων από την Επιτροπή (Eurostat), τυχόν τροποποιήσεις στο ΑΕΕ των προηγούμενων οικονομικών ετών θα καθίστανται εφικτές μέχρι τις 30 Νοεμβρίου του τέταρτου έτους έπειτα από ένα συγκεκριμένο οικονομικό έτος. Κατά συνέπεια, η προθεσμία για τη φύλαξη των δικαιολογητικών που σχετίζονται με τους ίδιους πόρους οι οποίοι βασίζονται στον φόρο προστιθέμενης αξίας (ΦΠΑ) και το ΑΕΕ θα πρέπει επίσης να παραταθεί από τις 30 Σεπτεμβρίου στις 30 Νοεμβρίου του τέταρτου έτους που ακολουθεί το οικονομικό έτος στο οποίο αναφέρονται.
            
            
               (3)Οι λογαριασμοί των ιδίων πόρων της Επιτροπής που πρέπει να ανοίξουν τα κράτη μέλη βάσει του άρθρου 9 του κανονισμού (ΕΕ, Ευρατόμ) αριθ. 609/2014 θα πρέπει να τηρούνται στο δημόσιο ταμείο του κράτους μέλους ή στην κεντρική τράπεζα του κράτους μέλους και δεν θα επιβαρύνονται με οποιοδήποτε τέλος ή επιτόκιο. Τα εν λόγω τέλη ή αρνητικά επιτόκια θα μπορούσαν να μειώσουν τον προϋπολογισμό της Ένωσης και να οδηγήσουν σε άνιση μεταχείριση των κρατών μελών. Ως εκ τούτου, τα κράτη μέλη που επιβάλλουν τα εν λόγω τέλη ή αρνητικά επιτόκια στους λογαριασμούς της Επιτροπής για τους ιδίους πόρους θα πρέπει να παρέχουν αντιστάθμιση στον προϋπολογισμό της Ένωσης. 
            
            
               (4)Θα πρέπει να διευκρινισθεί ότι οι λογαριασμοί των ιδίων πόρων της Επιτροπής που ανοίγονται από τα κράτη μέλη σύμφωνα με το άρθρο 9 του κανονισμού (ΕΕ, Ευρατόμ) αριθ. 609/2014 δύνανται να χρεωθούν μόνο κατόπιν εντολής της Επιτροπής.
            
            
               (5)Για λόγους σαφήνειας και εξορθολογισµού, το άρθρο 10 του κανονισμού (ΕΕ, Ευρατόμ) αριθ. 609/2014 θα πρέπει να διαιρεθεί σε περισσότερα άρθρα.
            
            
               (6)Πρέπει να διασφαλιστεί ότι η Επιτροπή διαθέτει ανά πάσα στιγμή επαρκή ταμειακά αποθέματα ώστε να συμμορφώνεται προς τις κανονιστικές απαιτήσεις για πληρωμές που απορρέουν από την εκτέλεση του προϋπολογισμού, οι οποίες είναι συγκεντρωμένες ιδίως στους πρώτους έξι μήνες του έτους, ειδικότερα για τις ειδικές ανάγκες που αφορούν την πληρωμή των δαπανών του Ευρωπαϊκού Γεωργικού Ταμείου Εγγυήσεων (ΕΓΤΕ) βάσει του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου
                  13
                και των Ευρωπαϊκών Διαρθρωτικών και Επενδυτικών Ταμείων βάσει του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  14
               . Προκειμένου να μειωθεί ο κίνδυνος καθυστερήσεων πληρωμών που παρατηρήθηκε κατά τα τελευταία χρόνια λόγω των προσωρινών ελλείψεων των ταμειακών πόρων, θα πρέπει να επιτραπεί στην Επιτροπή να επισπεύσει τις πληρωμές κατά ένα δωδεκατημόριο περισσότερο, στον βαθμό που αυτό δικαιολογείται από τις ταμειακές ανάγκες.
            
            
               (7)Σύμφωνα με τον κανονισμό (ΕΕ, Ευρατόμ) αριθ. 1150/2000, η Επιτροπή θα υπολογίζει το υπόλοιπο και θα ενημερώνει εγκαίρως τα κράτη μέλη για τις προσαρμογές των ιδίων πόρων που βασίζονται στον ΦΠΑ και το ΑΕΕ προκειμένου να εγγράψουν τις προσαρμογές αυτές στον λογαριασμό της Επιτροπής κατά την πρώτη εργάσιμη ημέρα του Δεκεμβρίου.
            
         
         
            
               (8)Το ύψος των ποσών των προσαρμογών που έπρεπε να αποδοθούν κατά την πρώτη εργάσιμη ημέρα του Δεκεμβρίου του 2014 ήταν άνευ προηγουμένου. Για να αποφευχθούν οι αδικαιολόγητα επαχθείς δημοσιονομικοί περιορισμοί στα κράτη μέλη λίγο πριν από το τέλος του έτους, ο κανονισμός (ΕΕ, Ευρατόμ) αριθ. 1377/2014 του Συμβουλίου
                  15
                τροποποίησε τον κανονισμό (ΕΚ, Ευρατόμ) αριθ. 1150/2000, επιτρέποντας την αναβολή, υπό ορισμένες εξαιρετικές περιστάσεις, της εγγραφής των προσαρμογών αυτών στον λογαριασμό της Επιτροπής. 
            
            
               (9)Ο κανονισμός (ΕΚ, Ευρατόμ) αριθ. 1150/2000, όπως τροποποιήθηκε με τον κανονισμό (ΕΕ, Ευρατόμ) αριθ. 1377/2014, θα παύσει να ισχύει μόλις τεθεί σε ισχύ ο κανονισμός (ΕΕ, Ευρατόμ) αριθ. 609/2014. 
            
            
               (10)Για λόγους απλούστευσης και προκειμένου να περιοριστεί η δημοσιονομική πίεση για τα κράτη μέλη και την Επιτροπή, ιδίως προς το τέλος του έτους, θα πρέπει να εξορθολογιστεί η διαδικασία για την προσαρμογή των ιδίων πόρων που βασίζονται στον ΦΠΑ και το ΑΕΕ. Κατά συνέπεια, θα πρέπει να μεσολαβεί μεγαλύτερο χρονικό διάστημα μεταξύ της επίσημης γνωστοποίησης των ποσών στα κράτη μέλη και της ημερομηνίας εγγραφής στον λογαριασμό των ιδίων πόρων της Επιτροπής. Η γνωστοποίηση και η ημερομηνία λήξης για την εγγραφή στους λογαριασμούς θα πρέπει να λαμβάνουν χώρα το ίδιο έτος και το εν λόγω έτος θα είναι επίσης σημαντικό για την καταγραφή του αντικτύπου στους κρατικούς λογαριασμούς και για τους σκοπούς του Συμφώνου Σταθερότητας και Ανάπτυξης. Επιπλέον, θα πρέπει να υπάρξει άμεση ανακατανομή του συνολικού ποσού των προσαρμογών μεταξύ των κρατών μελών σύμφωνα με τα αντίστοιχα μερίδιά τους όσον αφορά τους ιδίους πόρους που βασίζονται στο ΑΕΕ. Δεδομένου ότι θα γνωστοποιηθεί εκ των προτέρων ο αντίκτυπος των προσαρμογών και οι εν λόγω προσαρμογές θα ανακατανεμηθούν αυτόματα μεταξύ των κρατών μελών, δεν θα είναι πλέον αναγκαία η θέσπιση παρεκκλίσεων βάσει του κανονισμού (ΕΕ, Ευρατόμ) αριθ. 1377/2014. 
            
            
               (11)Η διαδικασία για τον υπολογισμό των επιτοκίων πρέπει να διασφαλίζει, ιδίως, την έγκαιρη και στο ακέραιο απόδοση των ιδίων πόρων, η οποία είναι απαραίτητη για την επίτευξη των στόχων της Ένωσης και την επιτυχή εφαρμογή των πολιτικών της.
            
            
               (12)Το επιτόκιο που ορίζεται στο άρθρο 12 του κανονισμού (ΕΕ, Ευρατόμ) αριθ. 609/2014 περιλαμβάνει σταθερή αύξηση του βασικού επιτοκίου κατά 2 ποσοστιαίες μονάδες και προοδευτική αύξηση κατά 0,25 ποσοστιαίες μονάδες για κάθε μήνα καθυστέρησης, ενώ το αυξημένο επιτόκιο εφαρμόζεται σε όλη την περίοδο υπερημερίας. Η εν λόγω διάταξη που λήφθηκε από το άρθρο 11 του κανονισμού (ΕΕ, Ευρατόμ) αριθ. 1150/2000 του Συμβουλίου έχει συμβάλει στη διασφάλιση της έγκαιρης και στο ακέραιο απόδοσης των ιδίων πόρων. Τα κύρια στοιχεία του ισχύοντος συστήματος θα πρέπει, συνεπώς, να διατηρηθούν και, όπου κρίνεται σκόπιμο, να προσαρμοστούν.
            
            
               (13)Παρ’ όλα αυτά, οι ισχύοντες κανόνες που προβλέπουν ένα ολοένα αυξανόμενο επιτόκιο, οδήγησαν στην πληρωμή εξαιρετικά υψηλού επιτοκίου σε εξαιρετικές περιπτώσεις στον τομέα των παραδοσιακών ιδίων πόρων, οι οποίες ορισμένες φορές αφορούν πολυετείς καθυστερήσεις. Προκειμένου να εξασφαλιστεί η αναλογικότητα του συστήματος, διατηρώντας παράλληλα το αποτρεπτικό αποτέλεσμα, η μέγιστη ετήσια αύξηση του βασικού επιτοκίου θα πρέπει να περιορίζεται στις 20 ποσοστιαίες μονάδες.
            
            
               (14)Από την άλλη πλευρά, η σταθερή αύξηση κατά δύο ποσοστιαίες μονάδες, σύμφωνα με το άρθρο 12 του κανονισμού (ΕΕ, Ευρατόμ) αριθ. 609/2014, ειδικότερα για σύντομα χρονικά διαστήματα καθυστέρησης, μπορεί να οδηγήσει σε ένα αντικίνητρο όσον αφορά την έγκαιρη απόδοση των ιδίων πόρων, εάν το κόστος αναχρηματοδότησης στην αγορά χρήματος είναι χαμηλότερο από το καταβλητέο επιτόκιο. Ως εκ τούτου, προκειμένου να ενισχυθεί περαιτέρω η ομαλή λειτουργία του συστήματος, το σταθερό ποσοστό αύξησης θα πρέπει να αυξηθεί κατά 3,5 ποσοστιαίες μονάδες. Αυτό θα πρέπει ιδίως να εμποδίζει τις καθυστερήσεις στην απόδοση των μηνιαίων δωδεκατημορίων των ιδίων πόρων που βασίζονται στον ΦΠΑ και το ΑΕΕ, που αποτελούν σήμερα πάνω από το 80% των εσόδων του προϋπολογισμού της Ένωσης.
            
            
               (15)Προκειμένου να προωθηθεί η αποτελεσματική προστασία των οικονομικών συμφερόντων της Ένωσης και να ληφθούν υπόψη οι νεοεισαχθείσες διατάξεις του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου
                  16
               , θα πρέπει να προβλεφθεί ρητά η δυνατότητα απαλλαγής, υπό ορισμένες προϋποθέσεις που πρέπει να τηρούνται αυστηρά, των κρατών μελών από την υποχρέωση να αποδίδουν στον προϋπολογισμό της Ένωσης τα ποσά των παραδοσιακών ιδίων πόρων που ενδεχομένως να μην μπορούν να ανακτηθούν λόγω αναβολής της εγγραφής στους λογαριασμούς ή αναβολής της γνωστοποίησης των τελωνειακών οφειλών, ώστε να μην τίθενται σε κίνδυνο οι ποινικές έρευνες. 
            
            
               (16)Το κατώτατο όριο βάσει του οποίου τα κράτη μέλη πρέπει να αναφέρουν στην Επιτροπή τις περιπτώσεις των παραδοσιακών ιδίων πόρων που δηλώνονται ή χαρακτηρίζονται μη ανακτήσιμοι θα πρέπει να αυξηθεί προκειμένου να μειωθεί ο διοικητικός φόρτος για τα κράτη μέλη και την Επιτροπή.
            
            
               (17)Θα πρέπει να διευκρινισθεί ότι η δυνατότητα της Επιτροπής, σύμφωνα με το άρθρο 14 παράγραφος 3 του κανονισμού (ΕΕ, Ευρατόμ) αριθ. 609/2014, να προβαίνει σε αναλήψεις πέραν του συνόλου των διαθεσίμων για να εξασφαλιστεί η συμμόρφωση με τις υποχρεώσεις της Ένωσης και αποκλειστικά στην περίπτωση αδυναμίας εκπλήρωσης των υποχρεώσεων του λήπτη δανείου που έχει συναφθεί ή έχει τύχει εγγύησης βάσει των κανονισμών και των αποφάσεων του Συμβουλίου, καλύπτει, επίσης, και τους κανονισμούς και τις αποφάσεις που, κατόπιν της Συνθήκης της Λισαβόνας, δεν εγκρίνονται μόνο από το Συμβούλιο, αλλά από κοινού από το Ευρωπαϊκό Κοινοβούλιο και το Συμβούλιο δυνάμει της Συνθήκης για τη λειτουργία της Ευρωπαϊκής Ένωσης.
            
            
               (18)Ως εκ τούτου, θα πρέπει να τροποποιηθεί αναλόγως ο κανονισμός (ΕΕ, Ευρατόμ) αριθ. 609/2014.
            
            
               (19)Για λόγους συνέπειας, ο παρών κανονισμός θα πρέπει να τεθεί σε ισχύ την ίδια ημέρα με τον κανονισμό (ΕΕ, Ευρατόμ) αριθ. 609/2014 και θα πρέπει επίσης να εφαρμόζεται από την ημερομηνία εφαρμογής εκείνου του κανονισμού. Ενώ ο κανονισμός (ΕΕ, Ευρατόμ) αριθ. 609/2014 εφαρμόζεται από την 1η Ιανουαρίου 2014, ορισμένες διατάξεις του παρόντος κανονισμού θα πρέπει να εφαρμόζονται μόνο μετά την έναρξη ισχύος του παρόντος κανονισμού. H τροποποίηση του άρθρου 12 του κανονισμού (ΕΕ, Ευρατόμ) αριθ. 609/2014 θα πρέπει να εφαρμόζεται εφόσον η ημερομηνία λήξης του ιδίου πόρου είναι μεταγενέστερη της ημερομηνίας έναρξης ισχύος του παρόντος κανονισμού. Ωστόσο, τα κράτη μέλη θα πρέπει να επωφελούνται από τον περιορισμό της συνολικής αύξησης των επιτοκίων ακόμη και στην περίπτωση κατά την οποία ο ίδιος πόρος γνωστοποιηθεί μετά την έναρξη ισχύος του παρόντος κανονισμού.
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ, Ευρατόμ) αριθ. 609/2014 τροποποιείται ως εξής:
            
            
               1)
                     Στο άρθρο 3, το δεύτερο εδάφιο αντικαθίσταται από το ακόλουθο κείμενο:
            
            
               «Τα δικαιολογητικά που αφορούν τις στατιστικές διαδικασίες και βάσεις που αναφέρονται στο άρθρο 3 του κανονισμού (ΕΚ, Ευρατόμ) αριθ. 1287/2003 φυλάσσονται από τα κράτη μέλη έως τις 30 Νοεμβρίου του τέταρτου έτους που ακολουθεί το συγκεκριμένο οικονομικό έτος. Τα δικαιολογητικά της βάσης του ιδίου πόρου που βασίζεται στον ΦΠΑ φυλάσσονται για το ίδιο διάστημα.»
            
            
               2)
                     Το άρθρο 6 τροποποιείται ως εξής: 
            
            
               α)
                     η παράγραφος 1 αντικαθίσταται από το ακόλουθο κείμενο:
            
            
               «1. Λογαριασμοί των ιδίων πόρων, υποδιαιρούμενοι κατά είδος αυτών, τηρούνται στο Δημόσιο Ταμείο ή στην εθνική κεντρική τράπεζα κάθε κράτους μέλους.
            
         
         
            
               β)
                     στην παράγραφο 3, το τρίτο εδάφιο τροποποιείται ως εξής: 
            
            
               i)
                     στην πρώτη περίπτωση, η αναφορά στο «άρθρο 10 παράγραφος 3» αντικαθίσταται από την αναφορά στο «άρθρο 10α παράγραφος 1»· 
            
            
               ii)
                     η δεύτερη περίπτωση αντικαθίσταται από το ακόλουθο κείμενο:
            
            
               «– κατ’ έτος, το αποτέλεσμα του υπολογισμού που αναφέρεται στο άρθρο 10β παράγραφος 5 πρώτο εδάφιο, με εξαίρεση τις συγκεκριμένες προσαρμογές που προβλέπονται στο άρθρο 10β παράγραφος 2 στοιχείο β) πρώτο εδάφιο, οι οποίες εμφανίζονται στα βιβλία την πρώτη εργάσιμη ημέρα του μήνα που ακολουθεί τη συμφωνία μεταξύ του εν λόγω κράτους μέλους και της Επιτροπής.»
            
            
               3)
                     Το άρθρο 9 τροποποιείται ως εξής:
            
            
               α)
                     Η παράγραφος 1 τροποποιείται ως εξής: 
            
            
               i)
                     Το πρώτο και δεύτερο εδάφιο αντικαθίστανται από το ακόλουθο κείμενο:
            
            
               «Σύμφωνα με τα προβλεπόμενα στα άρθρα 10, 10α και 10β, το ποσό των ιδίων πόρων πιστώνεται από κάθε κράτος μέλος στον λογαριασμό που έχει ανοιχθεί για τον σκοπό αυτό στο όνομα της Επιτροπής στο Δημόσιο Ταμείο του ή στην εθνική κεντρική τράπεζά του. Ο εν λόγω λογαριασμός δύναται να χρεωθεί μόνο κατόπιν εντολής της Επιτροπής.
            
            
               Ο εν λόγω λογαριασμός τηρείται σε εθνικό νόμισμα και χωρίς την επιβολή οποιουδήποτε τέλους ή επιτοκίου.»
            
            
               ii)
                     προστίθεται το ακόλουθο τρίτο εδάφιο:
            
            
               «Κάθε κράτος μέλος παρέχει αντιστάθμιση στην Επιτροπή για τυχόν τέλη ή αρνητικά επιτόκια που επιβάλλονται στον εν λόγω λογαριασμό την πρώτη εργάσιμη ημέρα του δεύτερου μήνα μετά την επιβολή των εν λόγω τελών ή αρνητικών επιτοκίων.»
            
            
               β)
                     η παράγραφος 2 αντικαθίσταται από το ακόλουθο κείμενο:
            
            
               «2. Τα κράτη μέλη ή οι εθνικές κεντρικές τους τράπεζες διαβιβάζουν στην Επιτροπή διά της ηλεκτρονικής οδού τα εξής :
            
            
               α)
                     την εργάσιμη ημέρα κατά την οποία οι ίδιοι πόροι πιστώθηκαν στον λογαριασμό της Επιτροπής, αντίγραφο λογαριασμού ή αναγγελία πίστωσης λογαριασμού από τα οποία να προκύπτει η εγγραφή των ιδίων πόρων·
            
            
               β)
                     με την επιφύλαξη του στοιχείου α), το αργότερο τη δεύτερη εργάσιμη ημέρα από την πίστωση του λογαριασμού, αντίγραφο λογαριασμού με τις εγγραφές των ιδίων πόρων. »
            
            
               4)
                     Το άρθρο 10 αντικαθίσταται από το ακόλουθο κείμενο:
            
            
               «Άρθρο 10
            
            
               Απόδοση των παραδοσιακών ιδίων πόρων
            
            
               1.
                     Αφού αφαιρεθούν τα έξοδα είσπραξης σύμφωνα με το άρθρο 2 παράγραφος 3 και το άρθρο 10 παράγραφος 3 της απόφασης 2014/335/ΕΕ, Ευρατόμ, η εγγραφή των ιδίων πόρων που αναφέρονται στο άρθρο 2 παράγραφος 1 στοιχείο α) της απόφασης αυτής διενεργείται το αργότερο την πρώτη εργάσιμη ημέρα μετά τη δεκάτη ενάτη ημέρα του δεύτερου μήνα που ακολουθεί τον μήνα κατά τη διάρκεια του οποίου βεβαιώθηκε η απαίτηση βάσει του άρθρου 2 του παρόντος κανονισμού.
            
            
               Πάντως, για τις απαιτήσεις που βάσει του δεύτερου εδαφίου της παραγράφου 3 του άρθρου 6 καταχωρούνται σε χωριστά λογιστικά βιβλία, η εγγραφή πρέπει να γίνει το αργότερο την πρώτη εργάσιμη ημέρα μετά την δεκάτη ενάτη ημέρα του δευτέρου μήνα που ακολουθεί τον μήνα της είσπραξης των απαιτήσεων.
            
         
         
            
               2.
                     Αν παραστεί ανάγκη, τα κράτη μέλη δύνανται να κληθούν από την Επιτροπή να επισπεύσουν κατά ένα μήνα την εγγραφή των πόρων, εκτός του ιδίου πόρου που βασίζεται στον ΦΠΑ και του ιδίου πόρου που βασίζεται στο ΑΕΕ, βάσει των πληροφοριών που διαθέτουν στις δεκαπέντε του ίδιου μήνα.
            
            
               Η προσαρμογή κάθε προκαταβολικής εγγραφής διενεργείται τον επόμενο μήνα, κατά την εγγραφή που αναφέρεται στην παράγραφο 1. Συνίσταται στην αρνητική εγγραφή ποσού ίσου με εκείνο που κατέστη αντικείμενο της προκαταβολικής εγγραφής.
            
            
               Άρθρο 10α
            
            
               Απόδοση των ιδίων πόρων που βασίζονται στον ΦΠΑ και το ΑΕΕ
            
            
               1.
                     Η εγγραφή του ίδιου πόρου που βασίζεται στο ΦΠΑ και του ίδιου πόρου που βασίζεται στο ΑΕΕ, λαμβανομένων υπόψη των επιπτώσεων σε αυτούς τους πόρους από τη διόρθωση των δημοσιονομικών ανισορροπιών που παρέχεται στο Ηνωμένο Βασίλειο και από την ακαθάριστη μείωση που παρέχεται στη Δανία, στις Κάτω Χώρες, στην Αυστρία και Σουηδία, διενεργείται κατά την πρώτη εργάσιμη ημέρα κάθε μηνός, και τούτο ανά δωδεκατημόριο των ποσών που προκύπτουν από τον προϋπολογισμό για τον σκοπό αυτό, μετά τη μετατροπή τους σε εθνικά νομίσματα με την ισοτιμία της τελευταίας ημέρας συναλλαγών του ημερολογιακού έτους που προηγείται του οικονομικού έτους, όπως δημοσιεύεται στην Επίσημη Εφημερίδα της Ευρωπαϊκής Ένωσης, σειρά C.
            
            
               2.
                     Για τις ειδικές ανάγκες που αφορούν την πληρωμή των δαπανών του ΕΓΤΕ, βάσει του κανονισμού (ΕΚ) αριθ. 1307/2013 του Ευρωπαϊκού Κοινοβουλίου και του Συμβουλίου* και των Ευρωπαϊκών Διαρθρωτικών και Επενδυτικών Ταμείων σύμφωνα με τον κανονισμό (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου**, και σε συνάρτηση με την ταμειακή κατάσταση της Κοινότητας, τα κράτη μέλη είναι δυνατόν να κληθούν από την Επιτροπή να επισπεύσουν έως και τρεις μήνες, εντός του πρώτου εξαμήνου του οικονομικού έτους, την εγγραφή ενός δωδεκατημορίου ή ενός κλάσματος δωδεκατημορίου των ποσών που προβλέπονται στον προϋπολογισμό στα πλαίσια του ίδιου πόρου που βασίζεται στον ΦΠΑ και του ίδιου πόρου που βασίζεται στο ΑΕΕ, λαμβανομένων υπόψη των επιπτώσεων σε αυτούς τους πόρους από τη διόρθωση των δημοσιονομικών ανισορροπιών που παρέχεται στο Ηνωμένο Βασίλειο και από την ακαθάριστη μείωση που παρέχεται στη Δανία, στις Κάτω Χώρες, στην Αυστρία και στη Σουηδία.
            
            
               Μετά την παρέλευση του πρώτου εξαμήνου, η απαιτούμενη μηνιαία εγγραφή δεν μπορεί να υπερβαίνει το ένα δωδεκατημόριο των ιδίων πόρων που βασίζονται στον ΦΠΑ και το ΑΕΠ, πάντοτε εντός των ορίων των ποσών που έχουν εγγραφεί στον προϋπολογισμό για τον σκοπό αυτό.
            
            
               Η Επιτροπή ενημερώνει προηγουμένως τα κράτη μέλη, το αργότερο δύο εβδομάδες πριν από την αιτούμενη εγγραφή.
            
            
               Η παράγραφος 4 που αφορά την εγγραφή για τον μήνα Ιανουάριο κάθε οικονομικού έτους και η παράγραφος 5 που εφαρμόζεται όταν ο προϋπολογισμός δεν έχει εγκριθεί οριστικά πριν την έναρξη του οικονομικού έτους εφαρμόζονται για τις επισπευθείσες εγγραφές.
            
            
               3.
                     Κάθε τροποποίηση του ομοιόμορφου συντελεστή του ιδίου πόρου που βασίζεται στον ΦΠΑ, του συντελεστή του ιδίου πόρου που βασίζεται στο ΑΕΕ, της διόρθωσης των δημοσιονομικών ανισορροπιών που παρέχεται στο Ηνωμένο Βασίλειο και της χρηματοδότησής της που προβλέπεται στα άρθρα 4 και 5 της απόφασης 2014/335/ΕΕ, Ευρατόμ, καθώς και της χρηματοδότησης της ακαθάριστης μείωσης που παρέχεται στη Δανία, τις Κάτω Χώρες, την Αυστρία και τη Σουηδία, προϋποθέτει την οριστική έγκριση διορθωτικού προϋπολογισμού και οδηγεί στην αναπροσαρμογή των δωδεκατημορίων που έχουν εγγραφεί από την αρχή του οικονομικού έτους.
            
            
               Οι αναπροσαρμογές αυτές διενεργούνται κατά την πρώτη εγγραφή που ακολουθεί την οριστική έγκριση του διορθωτικού προϋπολογισμού, αν αυτή πραγματοποιηθεί πριν από τις δεκαέξι του μηνός. Στην αντίθετη περίπτωση, οι αναπροσαρμογές διενεργούνται κατά τη δεύτερη εγγραφή μετά την οριστική έγκριση αυτού. Κατά παρέκκλιση από το άρθρο 11 του δημοσιονομικού κανονισμού, οι αναπροσαρμογές αυτές εγγράφονται στους λογαριασμούς στο πλαίσιο του οικονομικού έτους του εν λόγω διορθωτικού προϋπολογισμού,.
            
            
               4.
                     Τα δωδεκατημόρια που αφορούν στην εγγραφή του μηνός Ιανουαρίου κάθε οικονομικού έτους υπολογίζονται βάσει των ποσών που προβλέπονται στο σχέδιο προϋπολογισμού, που αναφέρονται στο άρθρο 314 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ), μετατρεπομένων σε εθνικό νόμισμα με την ισοτιμία της πρώτης ημέρας συναλλαγών που ακολουθεί τη 15η Δεκεμβρίου του ημερολογιακού έτους που προηγείται του οικονομικού έτους· η προσαρμογή διενεργείται κατά την εγγραφή που αντιστοιχεί στον επόμενο μήνα.
            
            
               5.
                     Αν ο προϋπολογισμός δεν έχει εγκριθεί οριστικά το αργότερο δύο εβδομάδες πριν από την εγγραφή του Ιανουαρίου του επομένου οικονομικού έτους, τα κράτη μέλη εγγράφουν την πρώτη εργάσιμη ημέρα κάθε μήνα, συμπεριλαμβανομένου του Ιανουαρίου, στον τελευταίο προϋπολογισμό που εγκρίθηκε οριστικά, ένα δωδέκατο του ποσού του ιδίου πόρου που βασίζεται στον ΦΠΑ και του ιδίου πόρου που βασίζεται στο ΑΕΕ, λαμβάνοντας υπόψη τις επιπτώσεις αυτές στον εν λόγω πόρο από τη διόρθωση των δημοσιονομικών ανισορροπιών που χορηγείται στο Ηνωμένο Βασίλειο και την ακαθάριστη μείωση που παρέχεται στη Δανία, στις Κάτω Χώρες, στην Αυστρία και στη Σουηδία· η προσαρμογή γίνεται κατά την πρώτη λήξη της προθεσμίας που ακολουθεί την οριστική έγκριση του προϋπολογισμού αν αυτή πραγματοποιηθεί πριν από τις δεκαέξι του μηνός. Στην αντίθετη περίπτωση, η προσαρμογή διενεργείται κατά τη δεύτερη λήξη της προθεσμίας που ακολουθεί την οριστική έγκριση του προϋπολογισμού.
            
            
               6.
                     Δεν πραγματοποιείται καμία μεταγενέστερη αναθεώρηση της χρηματοδότησης των ακαθάριστων μειώσεων που παρέχονται στη Δανία, στις Κάτω Χώρες, στην Αυστρία και στη Σουηδία, σε περίπτωση τροποποίησης των στοιχείων για το ΑΕΕ σύμφωνα με το άρθρο 2 παράγραφος 2 του κανονισμού (ΕΚ, Ευρατόμ) αριθ. 1287/2003.
            
            
               Άρθρο 10β
            
            
               Προσαρμογές στους ιδίους πόρους που βασίζονται στον ΦΠΑ και το ΑΕΕ προηγούμενων οικονομικών ετών
            
            
               1.
                     Βάσει της ετήσιας κατάστασης της βάσης του ιδίου πόρου που βασίζεται στον ΦΠΑ που προβλέπεται στο άρθρο 7 παράγραφος 1 του κανονισμού (ΕΟΚ, Ευρατόμ) αριθ. 1553/89, κάθε κράτος μέλος χρεώνεται κατά το έτος που έπεται της διαβίβασης της κατάστασης αυτής με το ποσό που προκύπτει από τα στοιχεία που αναφέρονται στην εν λόγω κατάσταση με την εφαρμογή του ομοιόμορφου συντελεστή που χρησιμοποιήθηκε για το οικονομικό έτος με το οποίο σχετίζεται η κατάσταση και πιστώνεται με τις 12 εγγραφές που διενεργήθηκαν κατά τη διάρκεια του συγκεκριμένου οικονομικού έτους. Η βάση όμως του πόρου που βασίζεται στον ΦΠΑ ενός κράτους μέλους, στο οποίο εφαρμόζεται ο συντελεστής που προαναφέρθηκε, δεν μπορεί να υπερβαίνει το ποσοστό του ΑΕΕ του κράτους αυτού, που καθορίζεται στο άρθρο 2 παράγραφος 1 στοιχείο β) της απόφασης 2014/335/ΕΕ, Ευρατόμ, όπως αναφέρεται στο πρώτο εδάφιο του άρθρου 2 παράγραφος 7 της εν λόγω απόφασης.
            
            
               2.
                     Οι ενδεχόμενες διορθώσεις της βάσης του ιδίου πόρου που βασίζεται στον ΦΠΑ που αναφέρονται στο άρθρο 9 παράγραφος 1 του κανονισμού (ΕΟΚ, Ευρατόμ) αριθ. 1553/89 δίνουν τη δυνατότητα σε κάθε ενδιαφερόμενο κράτος μέλος, του οποίου η βάση, λαμβανομένων υπόψη των εν λόγω διορθώσεων, δεν υπερβαίνει τα ποσοστά που ορίζονται στο άρθρο 2 παράγραφος 1 στοιχείο β) και στο άρθρο 10 παράγραφος 2 της απόφασης 2014/335/ΕΕ, Ευρατόμ, να προβαίνει σε προσαρμογή του υπολοίπου που προσδιορίζεται κατ’ εφαρμογή της παραγράφου 1 του παρόντος άρθρου:
            
            
               α)
                     οι διορθώσεις δυνάμει του άρθρου 9 παράγραφος 1 πρώτο εδάφιο του κανονισμού (ΕΟΚ, Ευρατόμ) αριθ. 1553/89, οι οποίες πραγματοποιούνται έως τις 31 Ιουλίου, συνεπάγονται γενική προσαρμογή κατά το επόμενο έτος·
            
            
               β)
                     όταν τα μέτρα που λαμβάνει η Επιτροπή για τη διόρθωση της βάσης, δυνάμει του άρθρου 9 παράγραφος 1 δεύτερο εδάφιο του κανονισμού (ΕΟΚ, Ευρατόμ) αριθ. 1553/89, οδηγούν σε συγκεκριμένη προσαρμογή των εγγραφών στον λογαριασμό που αναφέρεται στο άρθρο 9 παράγραφος 1 του παρόντος κανονισμού, η προσαρμογή αυτή πραγματοποιείται κατά την ημερομηνία που έχει ορίσει η Επιτροπή κατ' εφαρμογή των μέτρων αυτών. Εντούτοις, μια συγκεκριμένη προσαρμογή μπορεί να εγγραφεί ανά πάσα στιγμή, εάν συμφωνήσουν το ενδιαφερόμενο κράτος μέλος και η Επιτροπή δυνάμει του πρώτου εδαφίου του άρθρου 9 παράγραφος 1 του κανονισμού (ΕΟΚ, Ευρατόμ) αριθ. 1553/89.
            
         
         
            
                     
                  
               
               Οι τροποποιήσεις του ΑΕΕ που αναφέρονται στην παράγραφο 4 επιτρέπουν επίσης την προσαρμογή του υπολοίπου κάθε κράτους μέλους, του οποίου η βάση του ιδίου πόρου που βασίζεται στον ΦΠΑ, λαμβανομένων υπόψη των διορθώσεων που αναφέρονται στο πρώτο εδάφιο της παρούσας παραγράφου, προσδιορίζεται στα ποσοστά που καθορίζονται στο άρθρο 2 παράγραφος 1 στοιχείο β) και στο άρθρο 10 παράγραφος 2 της απόφασης 2014/335/ΕΕ, Ευρατόμ. 
            
            
               3.
                     Με βάση τα στοιχεία για το μακροοικονομικό μέγεθος ΑΕΕ σε τιμές αγοράς και τις συνιστώσες του για το παρελθόν έτος που παρέχουν τα κράτη μέλη σύμφωνα με το άρθρο 2 παράγραφος 2 του κανονισμού (ΕΚ, Ευρατόμ) αριθ. 1287/2003, κάθε κράτος μέλος χρεώνεται με το ποσό που προκύπτει με την εφαρμογή στο ΑΕΕ του συντελεστή που χρησιμοποιήθηκε κατά το προηγούμενο οικονομικό έτος παροχής των στοιχείων και πιστώνεται με τις εγγραφές που διενεργήθηκαν κατά τη διάρκεια του εν λόγω οικονομικού έτους.
            
            
               4.
                     Οι ενδεχόμενες τροποποιήσεις που πραγματοποιούνται στο ΑΕΕ των προηγούμενων οικονομικών ετών κατ' εφαρμογή του άρθρου 2 παράγραφος 2, με την επιφύλαξη του άρθρου 5 του κανονισμού (ΕΚ, Ευρατόμ) αριθ. 1287/2003 επιτρέπουν, για κάθε ενδιαφερόμενο κράτος μέλος, προσαρμογή του υπολοίπου που καθορίστηκε κατ' εφαρμογή της παραγράφου 3 του παρόντος άρθρου. Μετά τις 30 Νοεμβρίου του τέταρτου έτους που ακολουθεί ένα συγκεκριμένο οικονομικό έτος, οι ενδεχόμενες τροποποιήσεις του ΑΕΕ δεν λαμβάνονται πλέον υπόψη, εκτός αν αφορούν σημεία που επισημάνθηκαν πριν από την λήξη της προθεσμίας αυτής είτε από την Επιτροπή είτε από το κράτος μέλος.
            
            
               5.
                     Για κάθε κράτος μέλος, η Επιτροπή υπολογίζει τη διαφορά μεταξύ του ποσού που προκύπτει από τις προσαρμογές που αναφέρονται στις παραγράφους 1 έως 4, εξαιρουμένων συγκεκριμένων προσαρμογών σύμφωνα με την παράγραφο 2 στοιχείο β), και του γινομένου που προκύπτει από τον πολλαπλασιασμό του συνολικού ποσού των προσαρμογών με το ποσοστό που αντιπροσωπεύει το ΑΕΕ του κράτους μέλους σε σχέση με το ΑΕΕ του συνόλου των κρατών μελών, όπως ισχύει στις 15 Ιανουαρίου στον εκάστοτε ισχύοντα προϋπολογισμό για το έτος που έπεται του έτους της παροχής των στοιχείων σχετικά με τις προσαρμογές. 
            
            
               Για τους σκοπούς του υπολογισμού της προσαρμογής, η μετατροπή των ποσών από εθνικό νόμισμα σε ευρώ διενεργείται με τον συντελεστή ισοτιμίας της τελευταίας ημέρας συναλλαγών του ημερολογιακού έτους που προηγείται της εγγραφής των λογαριασμών, όπως έχει δημοσιευθεί στην Επίσημη Εφημερίδα της Ευρωπαϊκής Ένωσης, σειρά C.
            
            
               Η Επιτροπή ανακοινώνει στα κράτη μέλη τα ποσά που προκύπτουν από τον υπολογισμό αυτό πριν από την 1η Φεβρουαρίου του έτους που έπεται του έτους της παροχής στοιχείων για τις προσαρμογές. Κάθε κράτος μέλος εγγράφει το καθαρό ποσό στον λογαριασμό που αναφέρεται στο άρθρο 9 κατά την πρώτη εργάσιμη ημέρα του Ιουνίου του ίδιου έτους. 
            
            
               6.
                     Οι πράξεις που αναφέρονται στις παραγράφους 1 έως 5 του παρόντος άρθρου συνιστούν τροποποιήσεις των εσόδων του οικονομικού έτους κατά τη διάρκεια του οποίου εγγράφονται στον λογαριασμό όπως αναφέρεται στο άρθρο 9.
            
            
               ______________________________________________
            
            
               *Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
            
            
               **Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
            
            
               5)
                     Στο άρθρο 11, η παράγραφος 2 αντικαθίσταται από το ακόλουθο κείμενο:
            
            
               «2. Η Επιτροπή προβαίνει στον υπολογισμό της προσαρμογής κατά τη διάρκεια του έτους που ακολουθεί το εξεταζόμενο οικονομικό έτος.
            
            
               Ο υπολογισμός γίνεται με βάση τα ακόλουθα στοιχεία που αφορούν το σχετικό οικονομικό έτος:
            
            
               α)
                     το μακροοικονομικό μέγεθος ΑΕΕ σε τιμές αγοράς και τις συνιστώσες του, που παρασχέθηκαν από τα κράτη μέλη σύμφωνα με το άρθρο 2 παράγραφος 2 του κανονισμού (ΕΚ, Ευρατόµ) αριθ. 1287/2003·
            
            
               β)
                     την εκτέλεση των επιχειρησιακών δαπανών του προϋπολογισμού που ανταποκρίνονται στην εν λόγω δράση ή πολιτική.
            
            
               Για τον υπολογισμό της προσαρμογής, το συνολικό ποσό των εν λόγω δαπανών, με εξαίρεση τις δαπάνες που χρηματοδοτούνται από τρίτες συμμετέχουσες χώρες, πολλαπλασιάζεται με το ποσοστό που αντιπροσωπεύει το ΑΕΕ του κράτους μέλους που δικαιούται προσαρμογής σε σχέση με το ΑΕΕ του συνόλου των κρατών μελών. Η προσαρμογή χρηματοδοτείται από τα συμμετέχοντα κράτη μέλη σύμφωνα με την κλίμακα που προσδιορίζεται, διαιρώντας το αντίστοιχο ΑΕΕ τους με το ΑΕΕ του συνόλου των συμμετεχόντων κρατών μελών. Για τους σκοπούς του υπολογισμού της προσαρμογής, η μετατροπή των ποσών από εθνικό νόμισμα σε ευρώ διενεργείται με το συντελεστή ισοτιμίας της τελευταίας ημέρας συναλλαγών του ημερολογιακού έτους που προηγείται του υπό εξέταση οικονομικού έτους.
            
            
               Η προσαρμογή για κάθε σχετικό έτος έχει ενιαίο και οριστικό χαρακτήρα, ανεξάρτητα από τη μεταγενέστερη τροποποίηση του ΑΕΕ που χρησιμοποιήθηκε.»
            
            
               6)
                     Στο άρθρο 12 οι παράγραφοι 2 και 3 αντικαθίστανται από το ακόλουθο κείμενο: 
            
            
               «2. Όσον αφορά τα κράτη μέλη που συμμετέχουν στην οικονομική και νομισματική ένωση, το επιτόκιο είναι ίσο προς το επιτόκιο της πρώτης ημέρας του μήνα λήξης της προθεσμίας που εφαρμόζεται από την Ευρωπαϊκή Κεντρική Τράπεζα στις βασικές πράξεις αναχρηματοδότησης, όπως δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, προσαυξημένο κατά 3,5 ποσοστιαίες μονάδες.
            
         
         
            
               Το επιτόκιο αυτό αυξάνεται κατά 0,25 μονάδες κατά μήνα καθυστέρησης.
            
            
               Η συνολική αύξηση σύμφωνα με το πρώτο και το δεύτερο εδάφιο δεν υπερβαίνει τις 20 ποσοστιαίες μονάδες. Το αυξημένο κατ’ αυτόν τον τρόπο επιτόκιο εφαρμόζεται για όλη την περίοδο υπερημερίας.
            
            
               3. Όσον αφορά τα κράτη μέλη που δεν συμμετέχουν στην οικονομική και νομισματική ένωση, το επιτόκιο ισούται με το επιτόκιο που εφαρμόζουν την πρώτη ημέρα του εν λόγω μήνα οι αντίστοιχες κεντρικές τράπεζες στις βασικές συναλλαγές αναχρηματοδότησης, προσαυξημένο κατά 3,5 ποσοστιαίες μονάδες, ή, για τα κράτη μέλη για τα οποία το επιτόκιο της κεντρικής τράπεζας δεν είναι διαθέσιμο, στο πλησιέστερο επιτόκιο που ισχύει την πρώτη ημέρα του εν λόγω μήνα στη χρηματαγορά του κράτους μέλους, προσαυξημένο κατά 3,5 ποσοστιαίες μονάδες.
            
            
               Το επιτόκιο αυτό αυξάνεται κατά 0,25 μονάδες κατά μήνα καθυστέρησης. 
            
            
               Η συνολική αύξηση σύμφωνα με το πρώτο και το δεύτερο εδάφιο δεν υπερβαίνει τις 20 ποσοστιαίες μονάδες. Το αυξημένο κατ’ αυτόν τον τρόπο επιτόκιο εφαρμόζεται για όλη την περίοδο υπερημερίας.
            
            
               7)
                     Το άρθρο 13 τροποποιείται ως εξής:
            
            
               α)
                     Στην παράγραφο 2, προστίθεται το ακόλουθο δεύτερο εδάφιο:
            
            
               «Τα κράτη μέλη απαλλάσσονται επίσης της υποχρεώσεως, που αναφέρεται στο πρώτο εδάφιο, εφόσον αναβάλλονται η εγγραφή στους λογαριασμούς ή η γνωστοποίηση της τελωνειακής οφειλής, σύμφωνα με την τελωνειακή νομοθεσία, προκειμένου να μην τίθεται σε κίνδυνο η ποινική έρευνα και, μόνο εξ’ αυτής της αναβολής, χαρακτηριστούν μη ανακτήσιμα τα βεβαιωθέντα οφειλόμενα ποσά, και εφόσον πληρούνται οι ακόλουθοι όροι:
            
            
               α)
                     οι ποινικές έρευνες αιτιολογούνται από την ανάγκη προστασίας των οικονομικών συμφερόντων της Ένωσης·
            
            
               β)
                     οι ποινικές έρευνες διεξάγονται επιμελώς·
            
            
               γ)
                     οι εθνικοί δασμοί και φόροι δεν υπόκεινται σε ευνοϊκότερη μεταχείριση σε σύγκριση με τα μη ανακτήσιμα οφειλόμενα ποσά.»
            
            
               β)
                     Στην παράγραφο 3, το πρώτο εδάφιο αντικαθίσταται από το ακόλουθο κείμενο: 
            
            
               «Εντός τριών μηνών από τη διοικητική απόφαση που αναφέρεται στην παράγραφο 2 ή σύμφωνα με την προθεσμία που ορίζεται στην ίδια παράγραφο, τα κράτη μέλη διαβιβάζουν στην Επιτροπή έκθεση με τις πληροφορίες που αφορούν τις περιπτώσεις εφαρμογής της παραγράφου 2, εφόσον το ποσό των βεβαιωθέντων οφειλόμενων ποσών υπερβαίνει τα 100 000 ευρώ.»
            
            
               (8)
                     Στο άρθρο 14, η παράγραφος 3 αντικαθίσταται από το ακόλουθο κείμενο:
            
            
               «3. Αποκλειστικώς για την περίπτωση αδυναμίας εκπλήρωσης των υποχρεώσεων του λήπτη δανείου που έχει συναφθεί ή έχει τύχει εγγυήσεως βάσει των κανονισμών και αποφάσεων του Συμβουλίου ή του Ευρωπαϊκού Κοινοβουλίου και του Συμβουλίου, και εφόσον οι περιστάσεις δεν επιτρέπουν στην Επιτροπή να προσφύγει εγκαίρως σε άλλα μέτρα προβλεπόμενα από τις δημοσιονομικές διατάξεις που εφαρμόζονται στα δάνεια αυτά προκειμένου να τηρηθούν οι νομικές υποχρεώσεις της Ένωσης έναντι των χρηματοδοτών, οι διατάξεις των παραγράφων 2 και 4 είναι δυνατόν να εφαρμοστούν προσωρινά, ανεξάρτητα από τους όρους που προβλέπονται στην παράγραφο 2, ώστε να εξασφαλισθεί η εξυπηρέτηση των χρεών της Ένωσης.»
            
            
               9)
                     Το άρθρο 15 αντικαθίσταται από το ακόλουθο κείμενο:
            
            
               «Άρθρο 15
            
            
               Εκτέλεση εντολών πληρωμών
            
            
               1.
                     Τα κράτη μέλη ή η εθνική κεντρική τράπεζα εκτελούν τις εντολές πληρωμών της Επιτροπής σύμφωνα με τις οδηγίες της τελευταίας και το αργότερο εντός τριών εργάσιμων ημερών από τη λήψη των εντολών. Ωστόσο, τα κράτη μέλη εκτελούν τις πράξεις τις σχετικές με τις ταμειακές κινήσεις εντός της προθεσμίας που ζητεί η Επιτροπή.
            
            
               2.
                     Τα κράτη μέλη ή η εθνική κεντρική τράπεζα, διαβιβάζουν στην Επιτροπή διά της ηλεκτρονικής οδού και το αργότερο τη δεύτερη εργάσιμη ημέρα από την ολοκλήρωση της κάθε πράξης, αντίγραφο του λογαριασμού στο οποίο παρουσιάζονται οι σχετικές κινήσεις.»
            
         
         
            
               Άρθρο 2
            
            
               1.
                     Ο παρών κανονισμός τίθεται σε ισχύ κατά την ημερομηνία έναρξης ισχύος του κανονισμού (ΕΕ, Ευρατόμ) αριθ. 609/2014.
            
            
               Με την επιφύλαξη των παραγράφων 2 και 3 εφαρμόζεται από την 1η Ιανουαρίου 2014.
            
            
               2.
                     Το σημείο 1, το σημείο 2 στοιχείο β), το σημείο 3 στοιχείο α) (ii) καθώς και τα σημεία 4 και 7 του άρθρου 1 εφαρμόζονται από την ημερομηνία έναρξης ισχύος του παρόντος κανονισμού.
            
            
               Το άρθρο 3 δεύτερο εδάφιο , το άρθρο 6 παράγραφος 3 τρίτο εδάφιο, το άρθρο 10 και το άρθρο 13 παράγραφοι 2 και 3 του κανονισμού αριθ. 609/2014 στην έκδοσή του πριν από την ημερομηνία έναρξης ισχύος του παρόντος κανονισμού εφαρμόζονται για την περίοδο μεταξύ της 1ης Ιανουαρίου 2014 και της ημερομηνίας έναρξης ισχύος του παρόντος κανονισμού.
            
            
               3.
                     Το άρθρο 1 παράγραφος 6 του παρόντος κανονισμού εφαρμόζεται για τον υπολογισμό των τόκων υπερημερίας των ιδίων πόρων που οφείλονται μετά την ημερομηνία έναρξης ισχύος του παρόντος κανονισμού. Ωστόσο, ο περιορισμός όσον αφορά τη συνολική αύξηση του επιτοκίου ισχύει, επίσης, για τον υπολογισμό των τόκων υπερημερίας των ιδίων πόρων που οφείλονται πριν από την ημερομηνία έναρξης ισχύος του παρόντος κανονισμού και γνωστοποιήθηκαν στην Επιτροπή ή στο ενδιαφερόμενο κράτος μέλος μόνο μετά την ημερομηνία έναρξης ισχύος του παρόντος κανονισμού.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
            
               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ
            
            
               ΟΝΟΜΑΣΙΑ ΤΗΣ ΠΡΟΤΑΣΗΣ: 
            
            
               Τροποποίηση του κανονισμού αριθ. 609/2014 
            
            
               1.ΓΡΑΜΜΕΣ ΤΟΥ ΠΡΟΫΠΟΛΟΓΙΣΜΟΥ:
            
            
               Κεφάλαιο 31, 32 και Άρθρο 700
            
            
               2.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               ◻
                     Πρόταση χωρίς δημοσιονομική επίπτωση
            
            
               ◻
                     Πρόταση χωρίς δηµοσιονοµική επίπτωση στις δαπάνες αλλά µε δηµοσιονοµική επίπτωση στα έσοδα – η επίπτωση στα έσοδα είναι η ακόλουθη:
            
            
               (εκατ. ευρώ, μέχρι πρώτου δεκαδικού ψηφίου)
            
            
                     
                  
                  
                     
                  
               
                     
                        Γραμμή προϋπολογισμού
                     
                  
                  
                     
                        Έσοδα
                           17
                        
                     
                     
                  
                  
                     
                        Περίοδος 12 μηνών, έναρξη ηη/µµ/εεεε
                     
                  
                  
                     
                        [Έτος ν]
                     
                  
               
                     
                        Άρθρο 
                     
                     
                  
                  
                     
                        Επίπτωση στους ιδίους πόρους
                     
                  
                  
                     
                  
                  
                     
                  
               
                     
                        Άρθρο 
                     
                     
                  
                  
                     
                        Επίπτωση στους ιδίους πόρους
                     
                  
                  
                     
                  
                  
                     
                  
               
         
            
            
                     
                        Κατάσταση μετά τη δράση
                     
                  
               
                     
                  
                  
                     
                        [ν+1]
                     
                  
                  
                     
                        [ν+2]
                     
                  
                  
                     
                        [ν+3]
                     
                  
                  
                     
                        [ν+4]
                     
                  
                  
                     
                        [ν+5]
                     
                  
               
                     
                        Άρθρο 
                     
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        Άρθρο 
                     
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
               3.ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ
            
            
               Δεν λήφθηκαν σχετικά μέτρα
            
            
               4.ΛΟΙΠΕΣ ΠΑΡΑΤΗΡΗΣΕΙΣ
            
            
               Η διευκρίνιση ότι οι λογαριασμοί της Επιτροπής σύμφωνα με το άρθρο 9 του κανονισμού αριθ. 609/2014 τηρούνται χωρίς την επιβολή τελών ή επιτοκίων αποτρέπει τη μείωση των εσόδων του προϋπολογισμού της Ένωσης λόγω τέτοιων τελών ή/και επιτοκίων.
            
            
               Προσαρμογές των ιδίων πόρων που βασίζονται στον ΦΠΑ και το ΑΕΕ: Δεδομένου ότι τα ποσά, τα οποία μπορεί να είναι θετικά ή αρνητικά, είναι άγνωστα αναγράφεται μόνο η μνεία p.m. (προς υπόμνηση) στον τίτλο 3 (κεφάλαια 31 και 32) του προϋπολογισμού. Κατά το έτος μετά τη θέση σε ισχύ, δεν θα υπάρχουν υπόλοιπα λόγω της προτεινόμενης αναβολής. Η δημοσιονομική επίπτωση του προτεινόμενου «συμψηφισμού» του συνόλου των υπολοίπων των κρατών μελών είναι δημοσιονομικά ουδέτερη για την Επιτροπή.
            
            
               Τόκοι επί των ιδίων πόρων που αποδίδονται καθυστερημένα: Ο τόκος είναι το είδος της συναλλαγής το οποίο δεν μπορεί να εξεταστεί από την Ευρωπαϊκή Επιτροπή ή την αρμόδια για τον προϋπολογισμό αρχή με οποιοδήποτε βαθμό προβλεψιμότητας και ακρίβειας κατά την κατάρτιση και έγκριση του προϋπολογισμού. Παρ’ όλα αυτά συμβολικό ποσό 5 εκατ. ευρώ εγγράφεται στο σκέλος των εσόδων του προϋπολογισμού κάθε έτος στη γραμμή 7000, προκειμένου να διευκολυνθεί η ορθή δημοσιονομική μεταχείριση των ποσών που εισπράττονται λόγω τόκων. Οι ετήσιοι λογαριασμοί παρουσιάζουν τα πραγματικά εισπραττόμενα ποσά. 
            
         
         
            
                  
                     (1)
                  2014/337/ΕΕ: Απόφαση της Ευρωπαϊκής Κεντρικής Τράπεζας, της 5ης Ιουνίου 2014, σχετικά με τον τοκισμό των καταθέσεων, υπολοίπων και πλεοναζόντων αποθεματικών (ΕΚΤ/2014/23), ΕΕ L 168 της 7.6.2014, σ. 115.
               
               
                  
                     (2)
                  ΕΕ L 367της 23.12.2014, σ. 14.
               
               
                  
                     (3)
                  Το σημερινό σύστημα χρησιμοποιεί επίσης την πιο πρόσφατη κλείδα ΑΕΕ που διατίθεται για τους σκοπούς του διορθωτικού προϋπολογισμού όσον αφορά την ανακατανομή των προσαρμογών (εφόσον η Επιτροπή προτείνει έναν και ο εν λόγω προϋπολογισμός εγκριθεί από το Ευρωπαϊκό Κοινοβούλιο και το Συμβούλιο). 
               
               
                  
                     (4)
                  Για τα τελευταία πέντε έτη, το συνολικό μέσο ποσό ανέρχεται στα 49 εκατ. ευρώ.
               
               
                  
                     (5)
                  Αυτό επιβεβαιώθηκε πρόσφατα με την πρώτη έκθεση αξιολόγησης της Ομάδας Υψηλού Επιπέδου για τους ίδιους πόρους της 17ης Δεκεμβρίου 2014: στην πρώτη παράγραφο της σελίδας 13 αναφέρεται ότι «Οι υψηλοί τόκοι υπερημερίας που προβλέπονται στους κανόνες του προϋπολογισμού της ΕΕ αποτέλεσαν αποτελεσματικό μηχανισμό για τη διασφάλιση της έγκαιρης πληρωμής από τα κράτη μέλη.»
               
               
                  
                     (6)
                  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα, ΕΕ L 269 της 10.10.2013, σ. 1.
               
               
                  
                     (7)
                  Άρθρο 102 παράγραφος 3 και άρθρο 105 παράγραφος 6 του ΕΤΚ.
               
               
                  
                     (8)
                  ΕΕ C […] της […], σ. […].
               
               
                  
                     (9)
                  Γνωμοδότηση αριθ [...] της [...] (ΕΕ C [...], [...], σ. [...]).
               
               
                  
                     (10)
                  Κανονισμός (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, για την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων (ΕΕ L 130 της 31.5.2000, σ. 1).
               
               
                  
                     (11)
                  Κανονισμός (ΕΕ, Ευρατόμ) αριθ. 609/2014 του Συμβουλίου, της 26ης Μαΐου 2014, για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών (ΕΕ L 168 της 7.6.2014, σ. 39).
               
               
                  
                     (12)
                  Απόφαση 2014/335/ΕΕ, Ευρατόμ του Συμβουλίου, της 26ης Μαΐου 2014 για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 105).
               
               
                  
                     (13)
                  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της Κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
               
               
                  
                     (14)
                  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
               
               
                  
                     (15)
                  Κανονισμός (ΕΕ, Ευρατόμ) αριθ. 1377/2014 του Συμβουλίου, της 18ης Δεκεμβρίου 2014 , για την τροποποίηση του κανονισμού (ΕΚ, Ευρατόμ) αριθ. 1150/2000 για την εφαρμογή της απόφασης 2007/436/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων (ΕΕ L 367 της 23.12.2014, σ. 14).
               
               
                  
                     (16)
                  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
               
               
                  
                     (17)
                  Όσον αφορά τους παραδοσιακούς ίδιους πόρους (γεωργικές εισφορές, εισφορές για τη ζάχαρη, δασμοί), τα ποσά που αναφέρονται πρέπει να είναι καθαρά, δηλ. τα ακαθάριστα ποσά μετά την αφαίρεση του 25% για έξοδα είσπραξης.